Caritas Malta għamlita ċara li fuq il-bord tal-awtorità dwar l-użu responsabbli tal-kannabis m'hemmx persuni li formalment qed jirrappreżentawha. Fi stqarrija l-Erbgħa, filwaqt li rrikonoxxiet l-għażla tal-persuni li nħatru fuq il-Bord tal-Awtorità u li se jkun immexxi minn Mariella Dimech li ħadmet ma' Caritas għal 21 sena, Caritas Malta qalet li bħala għaqda volontarja li toffri servizzi għal persuni li jinqabdu fix-xibka tad-dipendenza fuq is-sustanzi, inkluż il-kannabis, ma tistax tkun fuq bord li qed jirregola għaqdiet oħra li se jkunu qed jipprovdu l-kannabis b'mod kontrollat. "Filwaqt li numru ta' persuni fuq il-bord kienu jaħdmu ma' Caritas Malta fil-passat u taw kontribut siewi lis-servizzi tagħna, nixtiequ nagħmluwa ċara li fuq il-bord ta' din l-awtorità m'hemmx persuni li formalment qed jirrappreżentawna," qalet. Caritas Malta esprimiet b'mod ċar li l-kunċett tal-użu responsabbli tal-kannabis jista' jinftiehem ħażin u jagħti x'jifhem li wieħed jista juża l-kannabis b'mod li jagħmilx dannu għall-benesseri tiegħu. "Agħar minn hekk hu l-fatt li minuri jista' jibda jqis l-kannabis bħala sustanza li wieħed jista' juża liberalment meta jikber," kompliet l-istqarrija. Mariella Dimech tinħatar Chairperson tal-Awtorità dwar l-użu tal-Kannabis Caritas Malta qalet li filwaqt li dejjem irrikonoxxiet li mhux kull adult li juża l-kannabis jiżviluppa dipendenza fuqha jew drogi oħra, u mhux kull adult li juża l-kannabis iġarrab konsegwenzi serji, jibqa' l-fatt li bħala soċjetà għandna nagħmlu dak kollu li nistgħu biex nillimitaw l-użu billi nikkontrollaw is-sustanza kif ukoll innaqsu d-domanda għaliha. "Caritas Malta għandha fiduċja li dan il-bord, filwaqt li jrid jaħdem fil-parametri tal-liġi, jirreżisti kull influwenza għal aktar liberalizzazzjoni fit-tqassim tal-kannabis u li fl-eventwalitá ta' żieda tal-użu tal-kannabis f'Malta, jipproponi iktar kontrolli anki kif ġew proposti minnha u entitajiet oħra fil-qasam tal-ħidma soċjali, medika u tal-edukazzjoni," qalet. Spejgat ukoll kif tittama għat-tisħiħ tas-servizzi ta' kura mentali anke fid-dawl ta' xejriet li xi pajjiżi fejn ġiet legalizzata l-kannabis, eventwalment raw żieda ta' dħul ta' persuni fl-isptarijet tas-saħħa mentali minħabba l-użu tagħha. Finalment, fid-dawl ta' dan l-iżvilupp f'pajjiżna, Caritas Malta qalet li se tibqa' impenjata, iktar minn qatt qabel, li tipprovdi s-sostenn li hemm bżonn lil persuni li jinqabdu bi problemi ta' sustanzi u l-familji tagħhom, u taħdem b'mod attiv fil-prevenzjoni permezz ta' programmi fl-iskejjel, fil-postijiet tax-xogħol u fil-komunita'. "Caritas tibqa' disponibbli għal kull kollaborazzjoni f'dan ir-rigward kemm mal-awtoritajiet u għaqdiet oħra li wkoll jaħdmu għal dan il-għan." .td_uid_3_61dff85a6c74b_rand.td-a-rec-img{text-align:left}.td_uid_3_61dff85a6c74b_rand.td-a-rec-img img{margin:0 auto 0 0}